CELEX: 32017R1988
Language: lt
Date: 2017-11-03 00:00:00
Title: 2017 m. lapkričio 3 d. Komisijos reglamentas (ES) 2017/1988, kuriuo dėl 4-ojo tarptautinio finansinės atskaitomybės standarto iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (Tekstas svarbus EEE. )

9.11.2017   
            
            
               LT
            
            
               Europos Sąjungos oficialusis leidinys
            
            
               L 291/72
            
         KOMISIJOS REGLAMENTAS (ES) 2017/1988
   2017 m. lapkričio 3 d.
   kuriuo dėl 4-ojo tarptautinio finansinės atskaitomybės standarto iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1), ypač į jo 3 straipsnio 1 dalį,
   kadangi:
   
               (1)
            
            
               Komisijos reglamentu (EB) Nr. 1126/2008 (2) priimti tam tikri tarptautiniai standartai ir aiškinimai, galioję 2008 m. spalio 15 d.;
            
         
               (2)
            
            
               2016 m. rugsėjo 12 d. Tarptautinių apskaitos standartų valdyba (TASV) paskelbė 4-ojo tarptautinio finansinės atskaitomybės standarto (TFAS) pataisas „9-ojo TFAS „Finansinės priemonės“ taikymas su 4-uoju TFAS „Draudimo sutartys““ (4-ojo TFAS pataisos). 4-ojo TFAS pataisų tikslas – išspręsti klausimus, susijusius su skirtingų 9-ojo TFAS ir naujo standarto dėl draudimo sutarčių, kuriuo pakeičiamas 4-asis TFAS (17-ojo TFAS), įsigaliojimo datų laikinomis apskaitos pasekmėmis;
            
         
               (3)
            
            
               9-uoju TFAS siekiama tobulinti informacijos apie finansines priemones pateikimą finansinėse ataskaitose sprendžiant problemas, iškilusias šioje srityje per finansų krizę. Visų pirma 9-uoju TFAS reaguojama į G 20 raginimą pereiti prie labiau į ateitį orientuoto tikėtinų finansinio turto nuostolių pripažinimo modelio;
            
         
               (4)
            
            
               4-ojo TFAS pataisomis ūkio subjektams, kurie daugiausia užsiima draudimo veikla, suteikiama galimybė atidėti 9-ojo TFAS įsigaliojimo datą iki 2021 m. sausio 1 d. Dėl tokio atidėjimo atitinkami ūkio subjektai gali ir toliau teikti ataskaitas pagal esamą standartą, t. y. 39-ąjį tarptautinį apskaitos standartą (TAS) „Finansinės priemonės. Pripažinimas ir vertinimas“. 4-ojo TFAS pakeitimais ūkio subjektams, sudarantiems draudimo sutartis, taip pat leidžiama iš pelno ar nuostolių pašalinti kai kuriuos papildomus apskaitos neatitikimus ir laikiną kintamumą, galinčius atsirasti, kai 9-asis TFAS taikomas prieš įgyvendinant 17-ąjį TFAS;
            
         
               (5)
            
            
               pasikonsultavusi su Europos finansinės atskaitomybės patariamąja grupe, Komisija daro išvadą, kad 4-ojo TFAS pataisos atitinka Reglamento (EB) Nr. 1606/2002 3 straipsnio 2 dalyje išdėstytus priėmimo kriterijus;
            
         
               (6)
            
            
               tačiau Komisija mano, kad 4-ojo TFAS pataisos nėra pakankamai plačios apimties, kad atitiktų visų reikšmingų Sąjungos draudimo įmonių poreikius. Visų pirma draudimo sektorius finansiniame konglomerate neatitiktų 9-ojo TFAS taikymo atidėjimo kriterijų, todėl jo konkurencinė padėtis galėtų tapti nepalanki. Dėl šios priežasties finansinio konglomerato, kuriam taikoma Europos Parlamento ir Tarybos direktyva 2002/87/EB (3), draudimo sektoriui turėtų būti leidžiama atidėti 9-ojo TFAS taikymą iki 2021 m. sausio 1 d.;
            
         
               (7)
            
            
               konglomerato draudimo sektoriui atidėjus 9-ojo TFAS taikymą, viename finansiniame konglomerate būtų taikomi du skirtingi apskaitos standartai, o dėl to gali atsirasti apskaitos arbitražo galimybių, taip pat sunkumų investuotojams suprasti konsoliduotąsias finansines ataskaitas. Todėl tokiam atidėjimui turėtų būti taikomos tam tikros sąlygos. Kad grupėje finansinės priemonės nebūtų perkeliamos iš vieno sektoriaus į kitą siekiant pasinaudoti palankesne apskaitos tvarka, turėtų būti taikomas laikinas draudimas perkelti finansines priemones, išskyrus finansines priemones, vertinamas tikrąja verte, kurios pasikeitimas pripažįstamas pelnu arba nuostoliais. Draudimas perkelti turėtų būti taikomas tik toms finansinėms priemonėms, kurių pripažinimas perkeliančiojo ūkio subjekto ataskaitose gali būti nutrauktas. Šis draudimas neturėtų būti taikomas grupės ūkio subjekto išleistoms finansinėms priemonėms, nes grupės viduje turimos finansinės priemonės iš konglomerato konsoliduotųjų ataskaitų pašalinamos;
            
         
               (8)
            
            
               požiūris į 9-ojo TFAS taikymo atidėjimą atitinka 4-ąjį TFAS, kuriuo draudimo grupėms leidžiama konsoliduoti patronuojamąsias įmones neužtikrinant, kad patronuojamųjų įmonių draudimo įsipareigojimų vertinimas pagal vietos visuotinai pripažintą apskaitos politiką atitiktų likusios grupės dalies taikomą apskaitos politiką. Nors taikant nevienodą apskaitos politiką gali sumažėti finansinių ataskaitų suprantamumas, finansinių ataskaitų vartotojai jau bus susipažinę su finansine informacija, teikiama pagal 39-ąjį TAS, be to, atidėjimas numatytas tik ribotam laikui. Tokį susirūpinimą taip pat turėtų sumažinti atidėjimo taikymo sąlygos;
            
         
               (9)
            
            
               galimybė draudimo sektoriui finansiniame konglomerate atidėti 9-ojo TFAS taikymą turėtų būti numatyta ribotam laikui, nes svarbu užtikrinti, kad 9-uoju TFAS nustatyti patobulinimai įsigaliotų kuo greičiau, o 17-asis TFAS įsigalios 2021 m. sausio 1 d.;
            
         
               (10)
            
            
               todėl Reglamentas (EB) Nr. 1126/2008 turėtų būti atitinkamai iš dalies pakeistas;
            
         
               (11)
            
            
               šiame reglamente nustatytos priemonės atitinka Apskaitos reguliavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1126/2008 priede pateiktas 4-asis tarptautinis finansinės atskaitomybės standartas (TFAS) „Draudimo sutartys“ iš dalies keičiamas, kaip nurodyta šio reglamento priede.
   2 straipsnis
   Finansinis konglomeratas, kaip apibrėžta Direktyvos 2002/87/EB 2 straipsnio 14 punkte, gali nuspręsti, kad nė viena iš jo įmonių, veikiančių draudimo sektoriuje, kaip apibrėžta tos direktyvos 2 straipsnio 8 punkto b papunktyje, netaiko 9-ojo TFAS finansinių metų, prasidedančių iki 2021 m. sausio 1 d., konsoliduotosiose finansinėse ataskaitose, jeigu įvykdomos visos šios sąlygos:
   
               a)
            
            
               jokios finansinės priemonės neperkeliamos tarp draudimo sektoriaus ir bet kokio kito finansinio konglomerato sektoriaus po 2017 m. lapkričio 29 d., išskyrus finansines priemones, abiejų sektorių, kurie dalyvauja atliekant tokį perkėlimą, vertinamas tikrąja verte, kurios pasikeitimas pripažįstamas pelno (nuostolių) ataskaitoje;
            
         
               b)
            
            
               finansinis konglomeratas konsoliduotosiose finansinėse ataskaitose nurodo, kurios grupės draudimo įmonės taiko 39-ąjį TAS;
            
         
               c)
            
            
               draudimo sektoriaus, kuris taiko 39-ąjį TAS, ir likusios grupės dalies, kuri taiko 9-ąjį TFAS, informacija, kurią reikalaujama atskleisti pagal 7-ąjį TFAS, pateikiama atskirai.
            
         3 straipsnis
   1.   Visos įmonės 1 straipsnyje nurodytas pataisas taiko nuo pirmų savo finansinių metų, prasidedančių 2018 m. sausio 1 d. arba vėliau, pradžios.
   2.   Tačiau finansinis konglomeratas, laikydamasis 2 straipsnyje išdėstytų sąlygų, 1 straipsnyje nurodytas pataisas gali pasirinkti taikyti nuo pirmų savo finansinių metų, prasidedančių 2018 m. sausio 1 d. arba vėliau, pradžios.
   4 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 3 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 243, 2002 9 11, p. 1.
   
   
      (2)  2008 m. lapkričio 3 d. Komisijos reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (OL L 320, 2008 11 29, p. 1).
   
      (3)  2002 m. gruodžio 16 d. Europos Parlamento ir Tarybos direktyva 2002/87/EB dėl finansiniam konglomeratui priklausančių kredito įstaigų, draudimo įmonių ir investicinių firmų papildomos priežiūros, ir iš dalies keičianti Tarybos direktyvas 73/239/EEB, 79/267/EEB, 92/49/EEB, 92/96/EEB, 93/6/EEB ir 93/22/EEB bei Europos Parlamento ir Tarybos direktyvas 98/78/EB ir 2000/12/EB (OL L 35, 2003 2 11, p. 1).
   
      PRIEDAS
      
         9-ojo TFAS „Finansinės priemonės“ taikymas su 4-uoju TFAS „Draudimo sutartys“
      
      (4-ojo TFAS pataisos)
      
         4-ojo TFAS „Draudimo sutartys“
      
      
         pataisos
      
      Taisomas 3 straipsnis.
      TAIKYMO SRITIS
      …
      
               
                  3.
               
               
                  Šiame TFAS nenagrinėjami kiti draudikų apskaitos aspektai, pvz., draudikų turimo finansinio turto ir išleidžiamų finansinių įsipareigojimų apskaita (žr. 32-ąjį TAS „Finansinės priemonės. Pateikimas“, 7-ąjį TFAS ir 9-ąjį TFAS „Finansinės priemonės“), išskyrus:
                  
                              a)
                           
                           
                              20A straipsniu draudikams, atitinkantiems nurodytus kriterijus, leidžiama taikyti laikiną 9-ojo TFAS išimtį;
                           
                        
                              b)
                           
                           
                              35B straipsniu draudikams leidžiama taikyti persidengimo metodą priskirtam finansiniam turtui; ir
                           
                        
                              c)
                           
                           
                              45 straipsniu draudikams leidžiama nurodytomis aplinkybėmis pergrupuoti tam tikrą arba visą jų finansinį turtą taip, kad turtas būtų vertinamas tikrąja verte, kurios pasikeitimas pripažįstamas pelnu arba nuostoliais.
                           
                        …
               
            Taisomas 5 straipsnis.
      …
      
               
                  5.
               
               
                  Paprastumo sumetimais šiame standarte bet kuris ūkio subjektas, sudarantis draudimo sutartį, apibūdinamas kaip draudikas, nepaisant to, ar toks emitentas teisiniu arba priežiūros požiūriu yra laikomas draudiku, ar ne. Visos nuorodos į draudiką 3 straipsnio a–b punktuose, 20A–20Q, 35B–35N, 39B–39M ir 46–49 straipsniuose taip pat turi būti suprantamos kaip nuorodos į finansinės priemonės, apimančios savarankišką dalyvavimo elementą, emitentą.
                  …
               
            Po 20, 20K ir 20N straipsnių įterpiamos naujos antraštės. Įterpiami nauji 20A–20Q straipsniai.
      PRIPAŽINIMAS IR VERTINIMAS
      …
      
         Laikina 9-ojo TFAS išimtis
      
      
               
                  
                     20A
                  
               
               
                  9-ajame TFAS nagrinėjama finansinių priemonių apskaita, jis galioja 2018 m. sausio 1 d. arba vėliau prasidedantiems metiniams ataskaitiniams laikotarpiams. Tačiau draudikui, atitinkančiam 20B straipsnyje nustatytus kriterijus, šiuo TFAS numatyta laikina išimtis, pagal kurią leidžiama, tačiau nereikalaujama, kad draudikas metiniams ataskaitiniams laikotarpiams, prasidedantiems iki 2021 m. sausio 1 d., taikytų 39-ąjį TAS „Finansinės priemonės. Pripažinimas ir vertinimas“, o ne 9-ąjį TFAS. Draudikas, taikantis laikiną 9-ojo TFAS išimtį, turi:
                  
                              
                                 a)
                              
                           
                           
                              
                                 naudoti 9-ojo TFAS reikalavimus, būtinus siekiant atskleisti informaciją, reikalaujamą pagal šio TFAS 39B–39J straipsnius; ir
                              
                           
                        
                              
                                 b)
                              
                           
                           
                              
                                 taikyti visus kitus taikytinus TFAS savo finansinėms priemonėms, išskyrus atvejus, aprašytus šio TFAS 20A–20Q, 39B–39J ir 46–47 straipsniuose.
                              
                           
                        
            
               
                  
                     20B
                  
               
               
                  Draudikas gali taikyti laikiną 9-ojo TFAS išimtį tik jeigu:
                  
                              
                                 a)
                              
                           
                           
                              
                                 jis anksčiau netaikė jokios 9-ojo TFAS versijos
                                  (1)
                                 , išskyrus tik 9-ojo TFAS 5.7.1 straipsnio c punkte, 5.7.7–5.7.9, 7.2.14 ir B5.7.5–B5.7.20 straipsniuose nustatytus reikalavimus dėl finansinių įsipareigojimų, priskirtų prie įsipareigojimų, vertinamų tikrąja verte, kurios pasikeitimas pripažįstamas pelnu arba nuostoliais, pelno ir nuostolių pateikimo; ir
                              
                           
                        
                              
                                 b)
                              
                           
                           
                              
                                 jo veikla yra daugiausia susijusi su draudimu, kaip aprašyta 20D straipsnyje, paskutinę metinių finansinių ataskaitų datą prieš 2016 m. balandžio 1 d. arba vėlesnę metinių finansinių ataskaitų datą, kaip nurodyta 20G straipsnyje.
                              
                           
                        
            
               
                  20C
               
               
                  Draudikas, taikantis laikiną 9-ojo TFAS išimtį, gali pasirinkti taikyti tik 9-ojo TFAS 5.7.1 straipsnio c punkte, 5.7.7–5.7.9, 7.2.14 ir B5.7.5–B5.7.20 straipsniuose nustatytus reikalavimus dėl finansinių įsipareigojimų, priskirtų prie įsipareigojimų, vertinamų tikrąja verte, kurios pasikeitimas pripažįstamas pelnu arba nuostoliais, pelno ir nuostolių pateikimo. Jei draudikas pasirenka taikyti tuos reikalavimus, jis turi taikyti atitinkamas 9-ajame TFAS nustatytas pereinamojo laikotarpio nuostatas, atskleisti faktą, kad taikė tuos reikalavimus, ir reguliariai atskleisti susijusią informaciją, nurodytą 7-ojo TFAS (pataisyto 9-uoju TFAS (2010)) 10–11 straipsniuose.
               
            
               
                  20D
               
               
                  Draudiko veikla yra daugiausia susijusi su draudimu tik jeigu:
                  
                              a)
                           
                           
                              jo įsipareigojimų, atsirandančių dėl sutarčių, kurioms taikomas šis TFAS, balansinė vertė, įskaitant bet kokius indėlių komponentus ar įterptąsias išvestines finansines priemones, atskirtus nuo draudimo sutarčių taikant šio TFAS 7–12 straipsnius, yra reikšminga, palyginti su bendra visų jo įsipareigojimų balansine verte; ir
                           
                        
                              b)
                           
                           
                              jo įsipareigojimų, susijusių su draudimu (žr. 20E straipsnį), bendros balansinės vertės procentinė dalis, palyginti su bendra visų jo įsipareigojimų balansine verte, yra:
                              
                                          i)
                                       
                                       
                                          didesnė nei 90 procentų arba
                                       
                                    
                                          ii)
                                       
                                       
                                          90 procentų arba mažesnė, bet didesnė nei 80 procentų, ir draudikas nevykdo reikšmingos su draudimu nesusijusios veiklos (žr. 20F straipsnį).
                                       
                                    
                        
            
               
                  20E
               
               
                  Taikant 20D straipsnio b punktą, įsipareigojimai, susiję su draudimu, apima:
                  
                              a)
                           
                           
                              įsipareigojimus, atsiradusius dėl sutarčių, kurioms taikomas šis TFAS, kaip aprašyta 20D straipsnio a punkte;
                           
                        
                              b)
                           
                           
                              ne išvestinių finansinių priemonių investicinių sutarčių įsipareigojimus, vertinamus tikrąja verte, kurios pasikeitimas pripažįstamas pelnu arba nuostoliais, pagal 39-ąjį TAS (įskaitant priskirtus prie įsipareigojimų, vertinamų tikrąja verte, kurios pasikeitimas pripažįstamas pelnu arba nuostoliais, kuriems draudikas taikė 9-ojo TFAS reikalavimus dėl pelno ir nuostolių pateikimo (žr. 20B straipsnio a punktą ir 20C straipsnį)); ir
                           
                        
                              c)
                           
                           
                              įsipareigojimus, kurių atsiranda dėl to, kad draudikas prisiima arba įvykdo įsipareigojimus, susijusius su a ir b punktuose nurodytomis sutartimis. Tokių įsipareigojimų pavyzdžiai apima išvestines finansines priemones, naudojamas dėl tų sutarčių ir dėl turto, kuriuo tos sutartys užtikrintos, kylančiai rizikai mažinti, atitinkamus mokesčių įsipareigojimus, tokius kaip atidėtųjų mokesčių įsipareigojimai apmokestinamiesiems laikiniesiems skirtumams, susijusiems su dėl tų sutarčių atsiradusiais įsipareigojimais, ir skolos priemones, įtrauktas į draudiko reguliuojamąjį kapitalą.
                           
                        
            
               
                  20F
               
               
                  20D straipsnio b punkto ii papunkčio taikymo tikslais vertindamas, ar vykdo reikšmingą su draudimu nesusijusią veiklą, draudikas atsižvelgia:
                  
                              a)
                           
                           
                              tik į tą veiklą, kurią vykdydamas jis gali uždirbti pajamų ir patirti sąnaudų; ir
                           
                        
                              b)
                           
                           
                              į kiekybinius ar kokybinius (arba abiejų rūšių) veiksnius, įskaitant viešai prieinamą informaciją, tokią kaip pramonės klasifikacija, kurią finansinių ataskaitų vartotojai taiko draudikui.
                           
                        
            
               
                  20G
               
               
                  20B straipsnio b punktu reikalaujama, kad ūkio subjektas įvertintų, ar jis atitinka reikalavimus, kad galėtų taikyti laikiną 9-ojo TFAS išimtį, paskutinę savo metinių finansinių ataskaitų datą prieš 2016 m. balandžio 1 d. Po tos datos:
                  
                              a)
                           
                           
                              ūkio subjektas, kuris anksčiau atitiko reikalavimus, kad galėtų taikyti laikiną 9-ojo TFAS išimtį, turi iš naujo įvertinti, ar jo veikla yra daugiausia susijusi su draudimu, vėlesnę metinių finansinių ataskaitų datą tik jeigu per tą datą pasibaigusį metinį ataskaitinį laikotarpį ūkio subjekto veikla pasikeitė, kaip aprašyta 20H–20I straipsniuose;
                           
                        
                              b)
                           
                           
                              ūkio subjektui, kuris anksčiau neatitiko reikalavimų, kad galėtų taikyti laikiną 9-ojo TFAS išimtį, leidžiama iš naujo įvertinti, ar jo veikla yra daugiausia susijusi su draudimu, vėlesnę metinių finansinių ataskaitų datą iki 2018 m. gruodžio 31 d. tik jeigu per tą datą pasibaigusį metinį ataskaitinį laikotarpį ūkio subjekto veikla pasikeitė, kaip aprašyta 20H–20I straipsniuose.
                           
                        
            
               
                  20H
               
               
                  Taikant 20G straipsnį, ūkio subjekto veiklos pasikeitimas yra toks pasikeitimas:
                  
                              a)
                           
                           
                              kurį nustato ūkio subjekto vyresnioji vadovybė po išorinių ar vidinių pasikeitimų;
                           
                        
                              b)
                           
                           
                              kuris yra reikšmingas ūkio subjekto operacijoms ir
                           
                        
                              c)
                           
                           
                              kurį galima įrodyti išorės šalims.
                           
                        Atitinkamai toks pasikeitimas įvyksta tik tada, kai ūkio subjektas pradeda arba baigia vykdyti veiklą, kuri yra reikšminga jo operacijoms arba kuri reikšmingai pakeičia vienos iš jo veiklos rūšių mastą; taip gali būti, pavyzdžiui, kai ūkio subjektas įsigyja, parduoda arba nutraukia verslo liniją.
               
            
               
                  20I
               
               
                  Ūkio subjekto veiklos pasikeitimai, kaip aprašyta 20H straipsnyje, turėtų būti labai reti. Taikant 20G straipsnį ūkio subjekto veiklos pasikeitimais nelaikomi šie pasikeitimai:
                  
                              a)
                           
                           
                              ūkio subjekto finansavimo struktūros pasikeitimas, kuris pats savaime neturi įtakos veiklai, kurią vykdydamas ūkio subjektas uždirba pajamų arba patiria sąnaudų;
                           
                        
                              b)
                           
                           
                              ūkio subjekto planas parduoti verslo liniją, net jeigu turtas ir įsipareigojimai grupuojami kaip skirti parduoti taikant 5-ąjį TFAS „Ilgalaikis turtas, skirtas parduoti, ir nutraukta veikla“. Planas parduoti verslo liniją galėtų pakeisti ūkio subjekto veiklą ir tapti priežastimi atlikti pakartotinį vertinimą ateityje, tačiau jis dar nepaveikė įsipareigojimų, pripažintų finansinės būklės ataskaitoje.
                           
                        
            
               
                  20J
               
               
                  Jeigu po pakartotinio įvertinimo (žr. 20G straipsnio a punktą) ūkio subjektas nebeatitinka reikalavimų, kad galėtų taikyti laikiną 9-ojo TFAS išimtį, ūkio subjektui leidžiama toliau taikyti laikiną 9-ojo TFAS išimtį tik iki metinio ataskaitinio laikotarpio, kuris prasidėjo iš karto po to pakartotinio įvertinimo, pabaigos. Nepaisant to, ūkio subjektas turi taikyti 9-ąjį TFAS metiniams ataskaitiniams laikotarpiams, prasidedantiems 2021 m. sausio 1 d. ar vėliau. Pavyzdžiui, jeigu ūkio subjektas pagal 20G straipsnio a punktą 2018 m. gruodžio 31 d. (savo metinio ataskaitinio laikotarpio pabaigoje) nusprendžia, kad jis nebeatitinka reikalavimų, kad galėtų taikyti laikiną 9-ojo TFAS išimtį, ūkio subjektui leidžiama toliau taikyti laikiną 9-ojo TFAS išimtį tik iki 2019 m. gruodžio 31 d.
               
            
               
                  20K
               
               
                  Draudikas, kuris anksčiau nusprendė taikyti laikiną 9-ojo TFAS išimtį, bet kurio vėlesnio metinio ataskaitinio laikotarpio pradžioje gali neatšaukiamai nuspręsti taikyti 9-ąjį TFAS.
               
            
         
            Pirmą kartą standartus taikantis ūkio subjektas
         
      
      
               
                  20L
               
               
                  Pirmą kartą standartus taikantis ūkio subjektas, kaip apibrėžta 1-ajame TFAS „Tarptautinių finansinės atskaitomybės standartų taikymas pirmą kartą“, gali taikyti laikiną 9-ojo TFAS išimtį, aprašytą 20A straipsnyje, tik jeigu jis atitinka 20B straipsnyje pateiktus kriterijus. Taikydamas 20B straipsnio b punktą, pirmą kartą standartus taikantis ūkio subjektas turi naudoti balansines vertes, nustatytas taikant TFAS tame straipsnyje nurodytą datą.
               
            
               
                  20M
               
               
                  1-ajame TFAS pateikti reikalavimai ir išimtys, taikomi pirmą kartą standartus taikančiam ūkio subjektui. Tie reikalavimai ir išimtys (pavyzdžiui, 1-ojo TFAS D16–D17 straipsniai) nėra viršesni už šio TFAS 20A–20Q ir 39B–39J straipsniuose pateiktus reikalavimus. Pavyzdžiui, 1-ojo TFAS reikalavimai ir išimtys nėra viršesni už reikalavimą pirmą kartą standartus taikančiam ūkio subjektui atitikti 20L straipsnyje nustatytus kriterijus, kad jis galėtų taikyti laikiną 9-ojo TFAS išimtį.
               
            
               
                  20N
               
               
                  Pirmą kartą standartus taikantis ūkio subjektas, atskleidžiantis pagal 39B–39J straipsnius reikalaujamą informaciją, taiko 1-ajame TFAS nustatytus reikalavimus ir išimtis, kurie yra svarbūs atliekant tos informacijos atskleidimui būtinus vertinimus.
               
            
         
            Laikina konkrečių 28-ojo TAS reikalavimų išimtis
         
      
      
               
                  20O
               
               
                  Pagal 28-ojo TAS „Investicijos į asocijuotąsias įmones ir bendras įmones“ 35–36 straipsnius reikalaujama, kad ūkio subjektas, taikydamas nuosavybės metodą, taikytų vienodą apskaitos politiką. Nepaisant to, metiniais ataskaitiniais laikotarpiais, prasidedančiais iki 2021 m. sausio 1 d., ūkio subjektui leidžiama, bet nereikalaujama, išlaikyti atitinkamą apskaitos politiką, kurią taiko asocijuotoji įmonė arba bendroji įmonė, tokiu būdu:
                  
                              a)
                           
                           
                              ūkio subjektas taiko 9-ąjį TFAS, tačiau asocijuotoji įmonė arba bendroji įmonė taiko laikiną 9-ojo TFAS išimtį, arba
                           
                        
                              b)
                           
                           
                              ūkio subjektas taiko laikiną 9-ojo TFAS išimtį, tačiau asocijuotoji įmonė arba bendroji įmonė taiko 9-ąjį TFAS.
                           
                        
            
               
                  20P
               
               
                  Kai ūkio subjektas savo investicijoms į asocijuotąją įmonę arba bendrąją įmonę apskaityti taiko nuosavybės metodą:
                  
                              a)
                           
                           
                              jeigu 9-asis TFAS buvo anksčiau taikytas finansinėse ataskaitose taikant nuosavybės metodą tai asocijuotajai ar bendrajai įmonei (atsižvelgus į bet kokius ūkio subjekto atliktus koregavimus), tuomet 9-asis TFAS taikomas ir toliau;
                           
                        
                              b)
                           
                           
                              jeigu laikina 9-ojo TFAS išimtis buvo anksčiau taikyta finansinėse ataskaitose taikant nuosavybės metodą tai asocijuotajai ar bendrajai įmonei (atsižvelgus į bet kokius ūkio subjekto atliktus koregavimus), tuomet vėliau gali būti taikomas 9-asis TFAS.
                           
                        
            
               
                  20Q
               
               
                  Ūkio subjektas gali taikyti 20O straipsnį ir 20P straipsnio b punktą atskirai kiekvienai asocijuotajai ar bendrajai įmonei.
               
            Įterpiami nauji 35A–35N, 39B–39M ir 46–49 straipsniai. Po 35A, 35K, 35M, 39A, 39J, 45 ir 47 straipsnių įterpiamos naujos antraštės.
      
         
            Finansinių priemonių savarankiški dalyvavimo elementai
         
      
      …
      
               
                  35A
               
               
                  20A, 20L ir 20O straipsniuose nustatytas laikinas išimtis ir 35B straipsnyje nustatytą persidengimo metodą taip pat gali taikyti finansinės priemonės, apimančios savarankišką dalyvavimo elementą, emitentas. Atitinkamai visos nuorodos į draudiką 3 straipsnio a–b punktuose, 20A–20Q, 35B–35N, 39B–39M ir 46–49 straipsniuose taip pat turi būti suprantamos kaip nuorodos į finansinės priemonės, apimančios savarankišką dalyvavimo elementą, emitentą.
               
            PATEIKIMAS
      
         Persidengimo metodas
      
      
               
                  
                     35B
                  
               
               
                  Draudikui leidžiama taikyti persidengimo metodą priskirtam finansiniam turtui, tačiau to nereikalaujama. Persidengimo metodą taikantis draudikas turi:
                  
                              
                                 a)
                              
                           
                           
                              
                                 tarp pelno arba nuostolių ir kitų bendrųjų pajamų pergrupuoti tokią sumą, kad ataskaitinio laikotarpio pabaigoje priskirto finansinio turto pelnas arba nuostoliai būtų tokie patys kaip ir tuo atveju, jei draudikas priskirtam finansiniam turtui būtų taikęs 39-ąjį TAS. Atitinkamai pergrupuota suma yra lygi skirtumui tarp:
                              
                              
                                          
                                             i)
                                          
                                       
                                       
                                          
                                             sumos, nurodytos kaip priskirto finansinio turto pelnas arba nuostoliai taikant 9-ąjį TFAS; ir
                                          
                                       
                                    
                                          
                                             ii)
                                          
                                       
                                       
                                          
                                             sumos, kuri būtų buvusi nurodyta kaip priskirto finansinio turto pelnas arba nuostoliai, jeigu draudikas būtų taikęs 39-ąjį TAS;
                                          
                                       
                                    
                        
                              
                                 b)
                              
                           
                           
                              
                                 taikyti visus kitus taikytinus TFAS savo finansinėms priemonėms, išskyrus atvejus, aprašytus šio TFAS 35B–35N, 39K–39M ir 48–49 straipsniuose.
                              
                           
                        
            
               
                  
                     35C
                  
               
               
                  Draudikas gali pasirinkti taikyti 35B straipsnyje aprašytą persidengimo metodą tik kai jis pirmą kartą taiko 9-ąjį TFAS, įskaitant atvejus, kai jis pirmą kartą taiko 9-ąjį TFAS po to, kai anksčiau taikė:
                  
                              
                                 a)
                              
                           
                           
                              
                                 20A straipsnyje aprašytą laikiną 9-ojo TFAS išimtį; arba
                              
                           
                        
                              
                                 b)
                              
                           
                           
                              
                                 tik 9-ojo TFAS 5.7.1 straipsnio c punkte, 5.7.7–5.7.9, 7.2.14 ir B5.7.5–B5.7.20 straipsniuose nustatytus reikalavimus dėl finansinių įsipareigojimų, priskirtų prie įsipareigojimų, vertinamų tikrąja verte, kurios pasikeitimas pripažįstamas pelnu arba nuostoliais, pelno ir nuostolių pateikimo.
                              
                           
                        
            
               
                  35D
               
               
                  Draudikas turi pateikti tarp pelno arba nuostolių ir kitų bendrųjų pajamų pergrupuotą sumą taikydamas persidengimo metodą:
                  
                              a)
                           
                           
                              pelne arba nuostoliuose kaip atskirą straipsnio eilutę ir
                           
                        
                              b)
                           
                           
                              kitose bendrosiose pajamose kaip atskirą kitų bendrųjų pajamų komponentą.
                           
                        
            
               
                  35E
               
               
                  Finansinį turtą galima priskirti prie turto, kuriam galima taikyti persidengimo metodą, tik jeigu atitinkami šie kriterijai:
                  
                              a)
                           
                           
                              jis vertinamas tikrąja verte, kurios pasikeitimas pripažįstamas pelnu arba nuostoliais, taikant 9-ąjį TFAS, tačiau visas nebūtų vertinamas tikrąja verte, kurios pasikeitimas pripažįstamas pelnu arba nuostoliais, taikant 39-ąjį TAS; ir
                           
                        
                              b)
                           
                           
                              jis nėra skirtas veiklai, nesusijusiai su sutartimis, kurioms taikomas šis TFAS. Finansinio turto, kuriam nebūtų galima taikyti persidengimo metodo, pavyzdžiai yra turtas, susijęs su bankine veikla, arba finansinis turtas, laikomas fonduose, susijusiuose su investicinėmis sutartimis, kurioms šis TFAS netaikomas.
                           
                        
            
               
                  35F
               
               
                  Ūkio subjektas gali priskirti finansinį turtą prie turto, kuriam galima taikyti persidengimo metodą, kai jis nusprendžia taikyti persidengimo metodą (žr. 35C straipsnį). Vėliau jis gali priskirti finansinį turtą prie turto, kuriam galima taikyti persidengimo metodą, tik tada, kai:
                  
                              a)
                           
                           
                              tas turtas pripažįstamas pirmą kartą arba
                           
                        
                              b)
                           
                           
                              tas turtas vėl atitinka 35E straipsnio b punkto kriterijų, bet anksčiau to kriterijaus neatitiko.
                           
                        
            
               
                  35G
               
               
                  Draudikui leidžiama priskirti finansinį turtą prie turto, kuriam galima taikyti persidengimo metodą, taikant 35F straipsnį kiekvienos atskiros priemonės atveju.
               
            
               
                  35H
               
               
                  Kai tinka, siekiant taikyti persidengimo metodą naujai priskirtam finansiniam turtui pagal 35F straipsnio b punktą:
                  
                              a)
                           
                           
                              priskyrimo datą jo tikroji vertė turi būti nauja amortizuotos savikainos balansinė vertė; ir
                           
                        
                              b)
                           
                           
                              faktinių palūkanų norma turi būti nustatyta remiantis jo tikrąja verte priskyrimo datą.
                           
                        
            
               
                  35I
               
               
                  Ūkio subjektas turi ir toliau taikyti persidengimo metodą priskirtam finansiniam turtui tol, kol to finansinio turto pripažinimas nutraukiamas. Tačiau ūkio subjektas:
                  
                              a)
                           
                           
                              turi panaikinti finansinio turto priskyrimą, kai finansinis turtas nebeatitinka 35E straipsnio b punkto kriterijaus. Pavyzdžiui, finansinis turtas nebeatitinka to kriterijaus, kai ūkio subjektas tą turtą perkelia taip, kad jis tampa susijęs su ūkio subjekto bankine veikla, arba kai ūkio subjektas nustoja būti draudiku;
                           
                        
                              b)
                           
                           
                              bet kurio metinio ataskaitinio laikotarpio pradžioje gali nustoti taikyti persidengimo metodą visam priskirtam finansiniam turtui. Ūkio subjektas, kuris nusprendžia nustoti taikyti persidengimo metodą, turi taikyti 8-ąjį TAS, kad apskaitoje parodytų apskaitos politikos keitimą.
                           
                        
            
               
                  35J
               
               
                  Kai ūkio subjektas panaikina finansinio turto priskyrimą taikydamas 35I straipsnio a punktą, bet kokį su tuo finansiniu turtu susijusį likutį jis turi pergrupuoti iš sukauptų kitų bendrųjų pajamų į pelną arba nuostolius kaip pergrupuotą sumą (žr. 1-ąjį TAS).
               
            
               
                  35K
               
               
                  Jeigu ūkio subjektas nustoja taikyti persidengimo metodą pagal 35I straipsnio b punktą arba dėl to, kad nustoja būti draudiku, vėliau jis negali taikyti persidengimo metodo. Draudikas, kuris nusprendžia taikyti persidengimo metodą (žr. 35C straipsnį), tačiau neturi kriterijus atitinkančio finansinio turto (žr. 35E straipsnį), vėliau, kai įgyja kriterijus atitinkančio finansinio turto, gali taikyti persidengimo metodą.
               
            
         
            Sąsaja su kitais reikalavimais
         
      
      
               
                  35L
               
               
                  Šio TFAS 30 straipsniu leidžiama praktika, kuri kartais apibūdinama kaip „šešėlinė apskaita“. Jeigu draudikas taiko persidengimo metodą, šešėlinė apskaita gali būti taikoma.
               
            
               
                  35M
               
               
                  Sumos pergrupavimas tarp pelno arba nuostolių ir kitų bendrųjų pajamų pagal 35B straipsnį gali turėti svarbų poveikį, dėl kurio į kitas bendrąsias pajamas gali būti įtrauktos kitos sumos, tokios kaip pelno mokesčiai. Draudikas turi taikyti atitinkamą TFAS, kaip antai 12-ąjį TAS „Pelno mokesčiai“, kad nustatytų tokį svarbų poveikį.
               
            
         Pirmą kartą standartus taikantis ūkio subjektas
      
      
               
                  35N
               
               
                  Jeigu pirmą kartą standartus taikantis ūkio subjektas nusprendžia taikyti persidengimo metodą, jis turi pataisyti lyginamąją informaciją, kad būtų atsižvelgta į persidengimo metodą, tik jeigu jis taiso lyginamąją informaciją siekdamas laikytis 9-ojo TFAS (žr. 1-ojo TFAS E1–E2 straipsnius).
                  …
               
            INFORMACIJOS ATSKLEIDIMAS
      …
      
         Informacijos apie laikiną 9-ojo TFAS išimtį atskleidimas
      
      
               
                  
                     39B
                  
               
               
                  Draudikas, kuris nusprendžia taikyti laikiną 9-ojo TFAS išimtį, turi atskleisti informaciją, kad finansinių ataskaitų vartotojai galėtų:
                  
                              
                                 a)
                              
                           
                           
                              
                                 suprasti, kaip draudikas atitiko laikinos išimties taikymo reikalavimus; ir
                              
                           
                        
                              
                                 b)
                              
                           
                           
                              
                                 palyginti laikiną išimtį taikančius draudikus su 9-ąjį TFAS taikančiais ūkio subjektais.
                              
                           
                        
            
               
                  39C
               
               
                  Siekdamas laikytis 39B straipsnio a punkto, draudikas turi atskleisti faktą, kad jis taiko laikiną 9-ojo TFAS išimtį, ir tai, kaip 20B straipsnio b punkte nurodytą datą draudikas priėjo prie išvados, kad jis atitinka laikinos 9-ojo TFAS išimties taikymo reikalavimus, įskaitant:
                  
                              a)
                           
                           
                              jeigu įsipareigojimų, atsirandančių dėl sutarčių, kurioms taikomas šis TFAS (t. y. 20E straipsnio a punkte aprašytų įsipareigojimų), balansinė vertė buvo lygi 90 procentų visų jo įsipareigojimų bendros balansinės vertės arba mažesnė, įsipareigojimų, susijusių su draudimu, kurie nėra įsipareigojimai, atsirandantys dėl sutarčių, kurioms taikomas šis TFAS (t. y. 20E straipsnio b punkte ir 20E straipsnio c punkte aprašytų įsipareigojimų), pobūdį ir balansines vertes;
                           
                        
                              b)
                           
                           
                              jeigu jo įsipareigojimų, susijusių su draudimu, bendros balansinės vertės procentinė dalis, palyginti su bendra visų jo įsipareigojimų balansine verte, buvo lygi 90 procentų arba mažesnė, bet didesnė nei 80 procentų, tai, kaip draudikas nustatė, kad jis nevykdo reikšmingos su draudimu nesusijusios veiklos, įskaitant tai, į kokią informaciją jis atsižvelgė; ir
                           
                        
                              c)
                           
                           
                              jeigu draudikas laikinos 9-ojo TFAS išimties taikymo reikalavimus atitiko remiantis pakartotiniu vertinimu, atliktu taikant 20G straipsnio b punktą:
                              
                                          i)
                                       
                                       
                                          pakartotinio vertinimo priežastį;
                                       
                                    
                                          ii)
                                       
                                       
                                          datą, kurią įvyksta atitinkamas jo veiklos pasikeitimas; ir
                                       
                                    
                                          iii)
                                       
                                       
                                          išsamų veiklos pasikeitimo paaiškinimą ir kokybinį to pasikeitimo poveikio draudiko finansinėms ataskaitoms aprašą.
                                       
                                    
                        
            
               
                  39D
               
               
                  Jeigu taikydamas 20G straipsnio a punktą ūkio subjektas prieina prie išvados, kad jo veikla nebėra daugiausia susijusi su draudimu, kiekvieną ataskaitinį laikotarpį prieš pradėdamas taikyti 9-ąjį TFAS jis turi atskleisti šią informaciją:
                  
                              a)
                           
                           
                              faktą, kad jis nebeatitinka laikinos 9-ojo TFAS išimties taikymo reikalavimų;
                           
                        
                              b)
                           
                           
                              datą, kurią įvyksta atitinkamas jo veiklos pasikeitimas; ir
                           
                        
                              c)
                           
                           
                              išsamų veiklos pasikeitimo paaiškinimą ir kokybinį to pasikeitimo poveikio ūkio subjekto finansinėms ataskaitoms aprašą.
                           
                        
            
               
                  39E
               
               
                  Siekdamas laikytis 39B straipsnio b punkto, draudikas turi atskirai atskleisti toliau nurodytų dviejų grupių finansinio turto tikrąją vertę ataskaitinio laikotarpio pabaigoje ir tikrosios vertės pasikeitimo per tą laikotarpį sumą:
                  
                              a)
                           
                           
                              finansinio turto, dėl kurio sutarties sąlygų nustatytomis datomis gali atsirasti pinigų srautų, kurie yra tik pagrindinės sumos ir pagrindinės nepadengtosios sumos palūkanų mokėjimai (t. y. finansinio turto, kuris atitinka 9-ojo TFAS 4.1.2 straipsnio b punkto ir 4.1.2A straipsnio b punkto sąlygą), išskyrus finansinį turtą, kuris atitinka 9-ajame TFAS pateiktą prekybai laikomo turto apibrėžtį arba kuris yra valdomas ir kurio rezultatai vertinami remiantis tikrąja verte (žr. 9-ojo TFAS B4.1.6 straipsnį);
                           
                        
                              b)
                           
                           
                              viso finansinio turto, išskyrus nurodytąjį 39E straipsnio a punkte; t. y. bet kokio finansinio turto:
                              
                                          i)
                                       
                                       
                                          dėl kurio sutarties sąlygų nustatytomis datomis negali atsirasti pinigų srautų, kurie yra tik pagrindinės sumos ir pagrindinės nepadengtosios sumos palūkanų mokėjimai;
                                       
                                    
                                          ii)
                                       
                                       
                                          kuris atitinka 9-ajame TFAS pateiktą laikomo prekybai turto apibrėžtį; arba
                                       
                                    
                                          iii)
                                       
                                       
                                          kuris yra valdomas ir kurio rezultatai vertinami remiantis tikrąja verte.
                                       
                                    
                        
            
               
                  39F
               
               
                  Atskleisdamas informaciją, nurodytą 39E straipsnyje, draudikas:
                  
                              a)
                           
                           
                              gali laikyti, kad finansinio turto balansinė vertė, nustatyta taikant 39-ajį TAS, yra pagrįstai artima jo tikrajai vertei, jeigu draudikas neprivalo atskleisti jo tikrosios vertės pagal 7-ojo TFAS 29 straipsnio a punktą (t. y. trumpalaikės gautinos prekybos sumos); ir
                           
                        
                              b)
                           
                           
                              turi apsvarstyti, kokio išsamumo lygio informacija yra būtina, kad finansinių ataskaitų vartotojai suprastų finansinio turto ypatybes.
                           
                        
            
               
                  39G
               
               
                  Siekdamas laikytis 39B straipsnio b punkto, draudikas turi atskleisti informaciją apie kredito rizikos poziciją, įskaitant reikšmingą kredito rizikos koncentraciją, būdingą finansiniam turtui, kaip aprašyta 39E straipsnio a punkte. Draudikas turi atskleisti bent toliau nurodytą informaciją apie tą finansinį turtą ataskaitinio laikotarpio pabaigoje:
                  
                              a)
                           
                           
                              balansines vertes, nustatytas taikant 39-ąjį TAS (finansinio turto, vertinamo amortizuota savikaina, atveju prieš koregavimą dėl vertės sumažėjimo atidėjinių), pagal kredito rizikos reitingo rangus, kaip apibrėžta 7-ajame TFAS;
                           
                        
                              b)
                           
                           
                              39E straipsnio a punkte aprašyto finansinio turto, kurio kredito rizika ataskaitinio laikotarpio pabaigoje nėra maža, atveju tikrąją vertę ir balansinę vertę, nustatytą taikant 39-ąjį TAS (finansinio turto, vertinamo amortizuota savikaina, atveju prieš koregavimą dėl vertės sumažėjimo atidėjinių). Šio atskleidimo tikslais 9-ojo TFAS B5.5.22 straipsnyje nustatyti atitinkami reikalavimai, skirti įvertinti, ar finansinės priemonės kredito rizika laikoma maža.
                           
                        
            
               
                  39H
               
               
                  Siekdamas laikytis 39B straipsnio b punkto, draudikas turi atskleisti informaciją apie tai, kur finansinių ataskaitų vartotojas gali gauti bet kokią viešai prieinamą 9-ojo TFAS informaciją, susijusią su grupės ūkio subjektu ir nepateiktą atitinkamo ataskaitinio laikotarpio grupės konsoliduotosiose finansinėse ataskaitose. Pavyzdžiui, tokią 9-ojo TFAS informaciją būtų galima gauti iš viešai prieinamų grupės ūkio subjekto, kuris taikė 9-ąjį TFAS, individualių ar atskirų finansinių ataskaitų.
               
            
               
                  39I
               
               
                  Jeigu ūkio subjektas nusprendė taikyti 20O straipsnyje nustatytą tam tikrų 28-ojo TAS reikalavimų išimtį, jis turi atskleisti tą faktą.
               
            
               
                  39J
               
               
                  Jeigu ūkio subjektas apskaitydamas savo investiciją į asocijuotąją ar bendrąją įmonę pagal nuosavybės metodą taikė laikiną 9-ojo TFAS išimtį (pavyzdžiui, žr. 20O straipsnio a punktą), be 12-uoju TFAS „Informacijos apie dalis kituose ūkio subjektuose atskleidimas“ reikalaujamos informacijos, jis turi atskleisti šią informaciją:
                  
                              a)
                           
                           
                              39B–39H straipsniuose aprašytą informaciją apie kiekvieną asocijuotąją ar bendrąją įmonę, kuri yra reikšminga ūkio subjektui. Atskleistos sumos turi būti tos sumos, kurios yra įtrauktos į asocijuotosios ar bendrosios įmonės finansines ataskaitas, parengtas pagal TFAS, atsižvelgus į visus ūkio subjekto atliktus koregavimus taikant nuosavybės metodą (žr. 12-ojo TFAS B14 straipsnio a punktą), o ne ūkio subjektui priklausanti tų sumų dalis;
                           
                        
                              b)
                           
                           
                              39B–39H straipsniuose aprašytą kiekybinę informaciją apie visas atskirai nereikšmingas asocijuotąsias ar bendrąsias įmones agreguotu lygmeniu. Agreguotos sumos:
                              
                                          i)
                                       
                                       
                                          kurios yra atskleidžiamos, turi būti ūkio subjektui priklausanti tų sumų dalis; ir
                                       
                                    
                                          ii)
                                       
                                       
                                          asocijuotųjų įmonių atveju turi būti atskleidžiamos atskirai nuo bendrųjų įmonių agreguotų sumų.
                                       
                                    
                        
            
         Apie persidengimo metodą atskleidžiama informacija
      
      
               
                  
                     39K
                  
               
               
                  Persidengimo metodą taikantis draudikas turi atskleisti informaciją, kuri leistų finansinių ataskaitų vartotojams suprasti:
                  
                              
                                 a)
                              
                           
                           
                              
                                 kaip apskaičiuojama bendra suma, ataskaitiniu laikotarpiu pergrupuota tarp pelno arba nuostolių ir kitų bendrųjų pajamų; ir
                              
                           
                        
                              
                                 b)
                              
                           
                           
                              
                                 to pergrupavimo poveikį finansinėms ataskaitoms.
                              
                           
                        
            
               
                  39L
               
               
                  Kad įvykdytų 39K straipsnio reikalavimus, draudikas turi atskleisti:
                  
                              a)
                           
                           
                              faktą, kad jis taiko persidengimo metodą;
                           
                        
                              b)
                           
                           
                              finansinio turto, kuriam draudikas taiko persidengimo metodą, balansinę vertę ataskaitinio laikotarpio pabaigoje pagal finansinio turto grupes;
                           
                        
                              c)
                           
                           
                              finansinio turto priskyrimo prie turto, kuriam taikomas persidengimo metodas, pagrindą, įskaitant paaiškinimą dėl kiekvieno priskirto finansinio turto, laikomo ne juridiniame subjekte, sudarančiame sutartis, kurioms taikomas šis TFAS;
                           
                        
                              d)
                           
                           
                              bendros sumos, ataskaitiniu laikotarpiu pergrupuotos tarp pelno arba nuostolių ir kitų bendrųjų pajamų, paaiškinimą taip, kad finansinių ataskaitų vartotojai suprastų, kaip ta suma gaunama, įskaitant:
                              
                                          i)
                                       
                                       
                                          sumą, nurodytą kaip priskirto finansinio turto pelnas arba nuostoliai taikant 9-ąjį TFAS; ir
                                       
                                    
                                          ii)
                                       
                                       
                                          sumą, kuri būtų buvusi nurodyta kaip priskirto finansinio turto pelnas arba nuostoliai, jeigu draudikas būtų taikęs 39-ąjį TAS;
                                       
                                    
                        
                              e)
                           
                           
                              35B ir 35M straipsniuose aprašyto pergrupavimo poveikį kiekvienai paveiktai pelno arba nuostolių straipsnio eilutei ir
                           
                        
                              f)
                           
                           
                              jeigu per ataskaitinį laikotarpį draudikas pakeitė finansinio turto priskyrimą:
                              
                                          i)
                                       
                                       
                                          sumą, ataskaitiniu laikotarpiu pergrupuotą tarp pelno arba nuostolių ir kitų bendrųjų pajamų, susijusią su naujai priskirtu finansiniu turtu, taikant persidengimo metodą (žr. 35F straipsnio b punktą);
                                       
                                    
                                          ii)
                                       
                                       
                                          sumą, kuri ataskaitiniu laikotarpiu būtų buvusi pergrupuota tarp pelno arba nuostolių ir kitų bendrųjų pajamų, jeigu finansinio turto priskyrimas nebūtų buvęs panaikintas (žr. 35I straipsnio a punktą); ir
                                       
                                    
                                          iii)
                                       
                                       
                                          finansinio turto, kurio priskyrimas buvo panaikintas, sumą, ataskaitiniu laikotarpiu pergrupuotą iš sukauptų kitų bendrųjų pajamų į pelną arba nuostolius (žr. 35J straipsnį).
                                       
                                    
                        
            
               
                  39M
               
               
                  Jeigu ūkio subjektas apskaitydamas savo investiciją į asocijuotąją ar bendrąją įmonę pagal nuosavybės metodą taikė persidengimo metodą, be 12-uoju TFAS reikalaujamos informacijos, jis turi atskleisti šią informaciją:
                  
                              a)
                           
                           
                              39K–39L straipsniuose aprašytą informaciją apie kiekvieną asocijuotąją ar bendrąją įmonę, kuri yra reikšminga ūkio subjektui. Atskleistos sumos turi būti tos sumos, kurios yra įtrauktos į asocijuotosios ar bendrosios įmonės finansines ataskaitas, parengtas pagal TFAS, atsižvelgus į visus ūkio subjekto atliktus koregavimus taikant nuosavybės metodą (žr. 12-ojo TFAS B14 straipsnio a punktą), o ne ūkio subjektui priklausanti tų sumų dalis;
                           
                        
                              b)
                           
                           
                              apie visas atskirai nereikšmingas asocijuotąsias ar bendrąsias įmones agreguotu lygmeniu 39K–39L straipsnio d punkte ir 39L straipsnio f punkte aprašytą kiekybinę informaciją ir 35B straipsnyje aprašyto pergrupavimo poveikį pelnui arba nuostoliams ir kitoms bendrosioms pajamoms. Agreguotos sumos:
                              
                                          i)
                                       
                                       
                                          kurios yra atskleidžiamos, turi būti ūkio subjektui priklausanti tų sumų dalis ir
                                       
                                    
                                          ii)
                                       
                                       
                                          asocijuotųjų įmonių atveju turi būti atskleidžiamos atskirai nuo bendrųjų įmonių agreguotų sumų.
                                       
                                    
                        …
               
            ĮSIGALIOJIMO DATA IR PEREINAMASIS LAIKOTARPIS
      …
      
         4-ojo TFAS taikymas su 9-uoju TFAS
      
      
         
            Laikina 9-ojo TFAS išimtis
         
      
      
               
                  46.
               
               
                  2016 m. rugsėjo mėn. paskelbtu dokumentu 9-ojo TFAS „Finansinės priemonės“ taikymas su 4-uoju TFAS „Draudimo sutartys“ (4-ojo TFAS pataisos) pataisyti 3 ir 5 straipsniai, taip pat įterpti 20A–20Q, 35A ir 39B–39J straipsniai ir antraštės po 20, 20K, 20N ir 39A straipsnių. Ūkio subjektas turi taikyti tas pataisas, kuriomis nurodytus kriterijus atitinkantiems draudikams leidžiama taikyti laikiną 9-ojo TFAS išimtį, 2018 m. sausio 1 d. arba vėliau prasidedantiems metiniams ataskaitiniams laikotarpiams.
               
            
               
                  47.
               
               
                  Ūkio subjektas, atskleidžiantis pagal 39B–39J straipsnius reikalaujamą informaciją, taiko 9-ajame TFAS nustatytas pereinamojo laikotarpio nuostatas, kurios yra svarbios atliekant tos informacijos atskleidimui būtinus vertinimus. Tuo tikslu laikoma, kad taikymo pirmą kartą data yra pirmojo metinio ataskaitinio laikotarpio, prasidedančio 2018 m. sausio 1 d. arba vėliau, pradžia.
               
            
         
            Persidengimo metodas
         
      
      
               
                  48.
               
               
                  2016 m. rugsėjo mėn. paskelbtu dokumentu 9-ojo TFAS „Finansinės priemonės“ taikymas su 4-uoju TFAS „Draudimo sutartys“ (4-ojo TFAS pataisos) pataisyti 3 ir 5 straipsniai, taip pat įterpti 35A–35N ir 39K–39M straipsniai ir antraštės po 35A, 35K, 35M ir 39J straipsnių. Ūkio subjektas turi taikyti tas pataisas, kuriomis draudikams leidžiama taikyti persidengimo metodą priskirtam finansiniam turtui, kai jis pirmą kartą taiko 9-ąjį TFAS (žr. 35C straipsnį).
               
            
               
                  49.
               
               
                  Ūkio subjektas, kuris nusprendžia taikyti persidengimo metodą, turi:
                  
                              a)
                           
                           
                              tą metodą taikyti retrospektyviai priskirtam finansiniam turtui pradėjęs taikyti 9-ąjį TFAS. Atitinkamai, pavyzdžiui, ūkio subjektas kaip sukauptų kitų bendrųjų pajamų pradinio likučio koregavimą turi pripažinti sumą, lygią priskirto finansinio turto tikrosios vertės, nustatytos taikant 9-ąjį TFAS, ir jo balansinės vertės, nustatytos taikant 39-ąjį TAS, skirtumui;
                           
                        
                              b)
                           
                           
                              pataisyti lyginamąją informaciją, kad būtų atsižvelgta į persidengimo metodą, tik jeigu ūkio subjektas taiso lyginamąją informaciją taikydamas 9-ąjį TFAS.
                           
                        
            
         (1)  Valdyba vieną po kitos paskelbė 9-ojo TFAS versijas 2009, 2010, 2013 ir 2014 m.